32004D0761
L 337/64
JURNALUL OFÍCIAL AL UNIUNII EUROPENE
DECIZIA COMISIEI
din 26 octombrie 2004
de stabilire a dispozițiilor de aplicare a Directivei 93/24/CEE a Consiliului în ceea ce privește anchetele statistice referitoare la șeptelul și producția din sectorul bovin
[notificată cu numărul C(2004) 4091]
(Text cu relevanță pentru SEE)
(2004/761/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 93/24/CEE a Consiliului din 1 iunie 1993 privind anchetele statistice care trebuie efectuate în domeniul producției de bovine (1), în special articolul 1 alineatele (2) și (3), articolul 2 alineatul (2), articolul 3 alineatul (2), articolul 6, articolul 8 alineatele (1) și (2), articolul 10 alineatul (3) și articolul 12 alineatul (2),
întrucât:
(1)
Decizia 94/433/CE a Comisiei din 30 mai 1994 de stabilire a dispozițiilor de aplicare a Directivei 93/24/CEE a Consiliului în ceea ce privește anchetele statistice referitoare la șeptelul și producția din sectorul bovin (2) a fost modificată în mai multe rânduri.
(2)
Sunt necesare definiții precise pentru efectuarea anchetelor prevăzute de Directiva 93/24/CEE. Este necesară, în acest scop, definirea exploatațiilor agricole care constituie obiectul anchetei. În afară de aceasta, trebuie definite cu precizie diversele categorii pentru defalcarea rezultatelor anchetei, precum și clasele de mărime ale efectivelor și subdiviziunile teritoriale pe baza cărora statele membre centralizează rezultatele anchetelor statistice efectuate la intervale de timp regulate. Este necesară o definiție unică a greutății carcasei pentru întocmirea statisticilor privind sacrificările.
(3)
În conformitate cu Directiva 93/24/CEE, statele membre pot fi autorizate, la solicitarea acestora, să efectueze anchetele din lunile mai/iunie sau noiembrie/decembrie în regiuni selectate, cu condiția ca anchetele respective să vizeze cel puțin 70 % din efectivul de bovine. Statele membre, al căror efectiv de bovine nu reprezintă decât un mic procent din efectivul total al Comunității, pot fi autorizate, la solicitarea acestora, să renunțe complet la anchetele din lunile mai/iunie sau din noiembrie/decembrie sau să procedeze la defalcarea pe regiuni pentru rezultatele finale ale anchetei din lunile mai/iunie. În cele din urmă, statele membre pot fi autorizate, la solicitarea acestora, să procedeze la defalcarea menționată anterior pe clase de mărime a efectivelor pentru rezultatele anchetei din lunile mai/iunie.
(4)
Statele membre au depus cereri privind diversele posibilități de derogare.
(5)
Ca urmare a aderării Republicii Cehe, Estoniei, Ciprului, Letoniei, Lituaniei, Ungariei, Maltei, Poloniei, Sloveniei și Slovaciei, este necesar să se procedeze la anumite adaptări tehnice și să se extindă anumite derogări la aceste noi state membre.
(6)
Regulamentul (CE) nr. 1059/2003 al Parlamentului European și al Consiliului (3) instituie un Nomenclator comun al unităților teritoriale de statistică (NUTS) pentru statele membre; prin urmare, nivelurile regionale definite anterior ar trebui înlocuite cu noul nomenclator NUTS.
(7)
Prin urmare, Decizia 94/433/CE ar trebui abrogată.
(8)
Prezenta decizie este conformă cu avizul Comitetului permanent pentru statistică agricolă,
ADOPTĂ PREZENTA DECIZIE:
Articolul 1
(1) În sensul articolului 2 alineatul (2) din Directiva 93/24/CEE, o exploatație agricolă este o unitate tehnico-economică cu o gestionare unică și care produce produse agricole.
(2) Ancheta menționată la articolul 1 alineatul (1) din Directiva 93/24/CEE se referă la:
(a)
exploatațiile agricole cu o suprafață agricolă utilizată egală cu sau mai mare de hectar;
(b)
exploatațiile cu o suprafață agricolă utilizată mai mică de un hectar, în cazul în care producția acestora este destinată, într-o anumită măsură, vânzării sau în cazul în care unitatea lor de producție depășește anumite praguri naturale.
(3) Statele membre care doresc să aplice, pentru anchetele lor, un prag diferit se obligă să stabilească acest prag astfel încât să fie excluse numai exploatațiile cele mai mici a căror contribuție la marja brută standard - în sensul Deciziei 85/377/CEE a Comisiei (4) - a statului membru în cauză reprezintă cel mult 1 % din totalul marjei brute standard.
Articolul 2
Definițiile categoriilor de bovine menționate la articolul 3 alineatul (1), la articolul 10 alineatul (2) și la articolul 12 alineatul (2) din Directiva 93/24/CEE figurează în anexa I la prezenta decizie.
Articolul 3
Pentru subdiviziunile teritoriale menționate la articolul 6 alineatul (1) din Directiva 93/24/CEE, statele membre urmează nivelul Nomenclatorului comun al unităților teritoriale de statistică (NUTS) definit în anexa II la prezenta decizie. Acestea nu trebuie să stabilească rezultate pentru regiunile al căror efectiv de bovine este mai mic de 1 % din efectivul de bovine național.
Articolul 4
Clasele de mărime ale efectivelor menționate la articolul 8 alineatul (1) din Directiva 93/24/CEE figurează în anexa III la prezenta decizie.
Articolul 5
Greutatea carcasei, menționată la articolul 10 alineatul (1) din Directiva 93/24/CEE, este greutatea carcasei reci a unui animal destinat sacrificării, după jupuire, sângerare, eviscerare și ablație a organelor genitale externe, a extremităților membrelor la nivelul carpului și tarsului, a capului, cozii, rinichilor și a grăsimii perirenale, precum și a ugerului.
Articolul 6
(1) Lista statelor membre autorizate să efectueze anchetele din lunile mai/iunie sau noiembrie/decembrie în regiuni selecționate, sub rezerva ca anchetele respective să se refere la cel puțin 70 % din efectivul de bovine, figurează în anexa II punctul (a) la prezenta decizie.
(2) Lista statelor membre autorizate să efectueze numai ancheta din lunile noiembrie/decembrie figurează în anexa IV punctul (b) la prezenta decizie.
(3) Lista statelor membre autorizate să procedeze la defalcarea pe regiuni pentru rezultatele finale ale anchetei din lunile mai/iunie figurează în anexa IV punctul (c) la prezenta decizie.
(4) Lista statelor membre autorizate să procedeze la defalcarea pe clase de mărime a efectivelor de bovine pentru rezultatele anchetei din lunile mai/iunie figurează în anexa IV punctul (d) la prezenta decizie.
Articolul 7
Decizia 94/433/CE se abrogă.
Trimiterile la decizia abrogată se interpretează ca trimiteri la prezenta directivă.
Articolul 8
Prezenta decizie se adresează statelor membre.
Adoptată la Bruxelles, 26 octombrie 2004.